安國晚酌葵軒分韻得成字
作者：張栻
朝代：宋

paragraphs: 桐花三月寒，風雨滿江城。
使君晚被酒，千騎過友生。
名談宿霧捲，逸氣孤雲橫。
揮斥看墨妙，笑語皆詩成。
人物有如此，爾輩頼主盟。
更呼南鄰客，共此樽酒傾。
愛我庭下竹，頭角方崢嶸。
永懷冰雪姿，寧復世俗情。
新篇一湔祓，凡木不足程。
願言謹封殖，歲晚長敷榮。